	Ustavni sud Crne Gore, u Prvom vijeću za meritorno odlučivanje o ustavnim žalbama, u sastavu: sudija Snežana Armenko, predsjednica Vijeća i sudije Jovan Jovanović i Nikola Mugoša, članovi Vijeća, na osnovu odredaba člana 149 stav 1 tačka 3 Ustava Crne Gore i člana 48 tačka 10 Zakona o Ustavnom sudu Crne Gore (“Službeni list Crne Gore”, br. 11/15), na sjednici Vijeća od 27. marta 2026. godine, donio je

O D L U K U

	ODBIJA SE ustavna žalba. 

O b r a z l o ž e nj e

	I POSTUPAK PRED USTAVNIM SUDOM CRNE GORE

	1. Ivan Vukićević, iz Ulcinja, koga zastupa Sava Kostić, advokat, iz Nikšića, podnio je blagovremenu i dozvoljenu ustavnu žalbu protiv rješenja Višeg suda za prekršaje Crne Gore, PŽP. br. 24/24-6, od 17. aprila 2024. godine, zbog povrede prava iz čl. 19, 21, 32, 37 i 58 Ustava Crne Gore, člana 6 st. 1 i 3 Evropske konvencije za zaštitu ljudskih prava i osnovnih sloboda i člana 1 Protokola broj 1 uz Evropsku konvenciju.

	2. U ustavnoj žalbi je, u bitnom, navedeno da pružena stručna pomoć od strane branioca prilikom sastavljanja podneska na kojem je iznijeta i pisana odbrana okrivljenog, ne znači da se time prenosi odbrana okrivljenog na treće lice, niti je to moguće, jer je braniocu dozvoljeno pružanje stručne pomoći okrivljenom u sastavljanju pisane odrbane, ili bilo koje radnje tokom postupka, a saradnja između okrivljenog i branioca predstavlja efikasan mehanizam ostvarivanja prava na odbranu, i time se ne umanjuje lični karakter odbrane okrivljenog. Dalje se navodi da su navedeni troškovi u skladu sa Advokatskom tarifom, koja propisuje nagradu za sastavljanje svih vrsta podnesaka u prekršajnom postupku. Podnosilac se u ustavnoj žalbi pozvao i na praksu sudova u regionu (Prerkšajnog apelacionog suda u Republici Srbiji). Podnosilac navodi i da je pisani zahtjev za naknadu troškova postupka predstavlja nužan korak u procesu ostvarivanja prava na naknadu troškova, te osporavanje statusa ovog zahtjeva, kao podneska koji je tarifiran shodno tarifnim brojevima 5, 6 i 7 Advokatske tarife, nije u skladu sa važećim propisima i vodi proizvoljnom postupanju. U konačnom je predloženo da se ustavna žalba usvoji, ukine osporeno rješenje i predmet vrati na ponovni postupak i odlučivanje, kao i da se dosude troškovi na ime sastava ustavne žalbe, uz uvećanje na ime PDV-a.

3. Viši sud za prekršaje Crne Gore je u odgovoru na navode ustavne žalbe naveo da podnosiocu nijesu povrijeđena prava na koje ukazuje ustavnom žalbom, jer je ustaljena praksa drugostepenog suda da se okrivljenom ne dosuđuju troškovi na ime sastava pisane odbrane, iako takav podnesak sadrži pečat i potpis branioca, jer je odbrana lično pravo okrivljenog i ne može se prenijeti na treće lice, konkretno branioca, koji je formalna odbrana i samo je forma stručne pomoći okrivljenom. Takođe, okrivljenima se ne dosuđuju ni troškovi na ime sastava specifiranog troškovnika, kao inicijalnog akta kojim se traži isplata troškova postupka, jer se ne radi o obrazloženim podnescima, u smislu tarifnog broja 5 stav 1 Advokatske tarife Crne Gore.

	4. U postupku pokrenutom ustavnom žalbom, na osnovu odredaba člana 149 stav 1 tačka 3 Ustava i čl. 68 i 75 Zakona o Ustavnom sudu, Ustavni sud, u granicama zahtjeva istaknutog u ustavnoj žalbi, utvrđuje da li je u postupku odlučivanja o pravima i obavezama podnosiocu ustavne žalbe povrijeđeno ustavno pravo, pri čemu se, po pravilu, ne upušta u pitanje da li su sudovi pravilno i potpuno utvrdili činjenično stanje i ocijenili dokaze. Za Ustavni sud relevantne su samo one činjenice od čijeg postojanja zavisi ocjena o povredi ustavnog prava.
	
II  ČINJENICE I OKOLNOSTI PREDMETA	

	5. U sprovedenom postupku, uvidom u osporeno rješenje i drugu dostavljenu dokumentaciju, Ustavni sud je utvrdio sljedeće činjenice i okolnosti od značaja za odlučivanje u ovom ustavnosudskom postupku.

6. Predmet postupka koji je prethodio ustavnosudskom je zahtjev advokata Sava Kostića za naknadu troškova prekršajnog postupka koje je imao kao branilac okrivljenog Ivana Vukićevića (podnosilac ustavne žalbe).

	7. Rješenjem Suda za prekršaje u Budvi, PP. br. 167/23-1, od 27. decembra 2013. godine, odbijen je kao neosnovan zahtjev advokata – branioca Kostić Sava, za naknadu troškova prekršajnog postupka okrivljenog Ivana Vukićevića, u ukupnom iznosu od 242,00 eura, u koji je uračunato uvećanje po osnovu troškova PDV – a, za sastav pismene odbrane i sastav zahtjeva za naknadu troškova postupka.

	8. Rješenjem Višeg suda za prekršaje Crne Gore, PŽP. br. 24/24-6, od 17. aprila 2024. godine, odbijena je kao neosnovana žalba advokata Sava Kostića, punomoćnika okrivljenog Ivana Vukićevića i potvrđeno prvostepeno rješenje.

	9. U relevantnom dijelu obrazloženja je navedeno:
	“(…) Cijeneći navode u žalbi i ostale spise predmeta ovaj sud nalazi da je pobijano rješenje pravilno i zakonito, te da je pravilno postupio prvostepeni sud kada je predmetni zahtjev za naknadu troškova postupka odbio kao neosnovan.
Naime, neosnovani su navodi u žalbi da u konkretnoj stvari okrivljenom pripadaju troškovi na ime sastava pisane odbrane. Ovo upravo imajući u vidu odredbu čl.163 st.3 Zakona o prekršajima, kojom je propisano da okrivljeni, kada se prvi put poziva, može sudu dostaviti pisanu odbranu, te s tim u vezi činjenicu da je predmetna pisana odbrana lična odbrana okrivljenog jer je formalna odbrana (advokat) samo forma stručne pomoći okrivljenom, ali ne i njegova zamjena, s obzirom da je osnovna dužnost branioca da okrivljenom pruži stručnu pomoć u njegovoj odbrani u cilju zaštite prava istog, odnosno da preduzima sve radnje koje idu u korist okrivljenom, ali ne i da u njegovo ime daje izjašnjenje o činjenicama koje mu se stavljaju na teret, dokazima izvedenim u postupku i sl, te odbranu može dati samo okrivljeno lice, kako je to u konačnom prvostepeni sud pravilno utvrdio.
Takođe, neosnovani su navodi u žalbi da u konkretnoj stvari okrivljenom pripadaju troškovi na ime sastava zahtjeva za naknadu troškova postupka, pa je pravilno prvostepeni sud iste odbio kao neosnovane. Imajući u vidu navode predmetne žalbe ovaj sud nalazi da u konkretnom slučaju okrivljenom ne pripadaju troškovi na ime sastava podneska - zahtjeva za naknadu troškova postupka u iznosu od 121,00 eura. Ovo iz razloga što se dostavljanjem zahtjeva za naknadu troškova postupka, tj. troškovnika, po nalaženju ovog suda, ne pokreće poseban prekršajni postupak za naknadu troškova, već je pomenuti zahtjev inicijalni akt koji se podnosi u roku od 15 dana od dana pravosnažnosti odluke i istim se daje specifikacija troškova, odnosno isti se samo opredjeljuju u pogledu njihove visine, pa se takav podnesak ne može smatrati ostalim obrazloženim podneskom u smislu tarifnog broja 7 važeće Advokatske tarife Advokatske komore Crne Gore, koja se primjenjuje u prekršajnom postupku.
Dakle, imajući u vidu naprijed navedeno, ovaj sud nalazi da je pravilno postupio prvostepeni sud kada je zahtjev punomoćnika okrivljenog za naknadu nužnih izdataka i nagrade branioca u prekršajnom postupku - advokata Save Kostića iz Nikšića odbio kao neosnovan.
Iz iznijetih razloga predmetna žalba je odbijena kao neosnova i pobijano rješenje potvrđeno kao pravilno i zakonito. (…)”
	
      	III RELEVANTNE NORME

	Ustav Crne Gore
Član 32
	Svako ima pravo na pravično i javno suđenje u razumnom roku pred nezavisnim, nepristrasnim i zakonom ustanovljenim sudom.

	Evropska konvencija za zaštitu ljudskih prava i osnovnih sloboda

Član 6 stav 1
	Svako, tokom odlučivanja o njegovim građanskim pravima i obavezama ili o krivičnoj optužbi protiv njega, ima pravo na pravičnu i javnu raspravu u razumnom roku pred nezavisnim i nepristrasnim sudom, obrazovanim na osnovu zakona. 

Zakon o prekršajima ("Službeni list CG", br. 1/2011, 6/2011, 39/2011, 32/2014, 51/2017)

Član 163
Kad se okrivljeni prvi put poziva, uz poziv dostaviće mu se primjerak zahtjeva za pokretanje prekršajnog postupka, poučiće se o pravu da uzme branioca i da branilac može prisustvovati njegovom saslušanju, kao i da može sudu dostaviti pisanu odbranu.

Advokatska tarifa AKCG ("Službeni list CG", br. 79/2017)

Tarifni broj 7
Za sastavljanje odgovora na podneske iz tarifnog broja 5 i 6, prigovora i ostalih obrazloženih podnesaka ili podnesaka koji sadrže činjenične navode, advokatu pripada nagrada iz tarifnog broja 5 ili tarifnog broja 6.
Za sastavljanje ostalih podnesaka advokatu pripada 50% od iznosa nagrade iz tarifnog broja 5 ili tarifnog broja 6.
Ako je podnescima iz tarifnog broja 5 i 6 obuhvaćeno više zahtjeva, advokatu pripada pun iznos nagrade koji se uvećava po 50% od tog iznosa nagrade, za drugi i svaki dalji zahtjev.
Ako advokat jednim podneskom čini više radnji za koje su ovom tarifom utvrđene posebne nagrade, pripada mu pun iznos nagrade koji se uvećava po 50% od tog iznosa nagrade, za svaku sljedeću radnju.
	
IV  OSNOVANOST USTAVNE ŽALBE

10. Pozivajući se na odredbe čl. 19, 21, 32, 37 i 58 Ustava Crne Gore, podnosilac ustavne žalbe se žali na povredu prava na odbranu, prava na pravično suđenje i prava na imovinu, smatrajući, u suštini, da je osporeno rješenje rezultat arbitrerne primjene materijalnog prava, zbog čega mu je uskraćeno pravo na naknadu troškova prekršajnog postupka, na koji način su mu povrijeđena Ustavom i Evropskom konvencijom zaštićena prava.

11. Stoga će Ustavni sud predmetnu ustavnu žalbu razmatrati sa aspekta moguće povrede prava na pravično suđenje, iz člana 32 Ustava Crne Gore i člana 6 stav 1 Evropske konvencije za zaštitu ljudskih prava i osnovnih sloboda.

	V PRAVO NA PRAVIČNO SUĐENJE   
	
Opšta načela
	
12. Pravo na pravično suđenje, između ostalog, obuhvata i jemstvo zabrane arbitrarnosti u postupanju i odlučivanju sudova. Zaključku da je određena odluka suda proizvoljna ponajviše doprinosi nedosljednost sudova u odlučivanju i nedovoljnost razloga iznesenih u obrazloženju sudske odluke. Ustavni sud podsjeća da nije njegov zadatak da presuđuje umjesto nadležnih sudova o pravima i obavezama stranaka u sudskim postupcima, niti da se bavi greškama o činjenicama ili o pravu koje su navodno napravili redovni sudovi, osim ako i u mjeri u kojoj one mogu povrijediti ljudska prava i osnovne slobode zaštićene Ustavom na koje podnosioci ukazuju u ustavnim žalbama.
	
13. Kad je riječ o tumačenju i primjeni prava u konkretnim slučajevima, nadležnost je Ustavnog suda, vezana uz ispitivanje jesu li nadležni sudovi i drugi nadležni organi pravilno protumačili i primijenili pravo, ograničena. On u pravilu neće dovoditi u pitanje ocjene sudova i drugih nadležnih organa osim ako nijesu arbitrarne ili na drugi način očigledno nerazumne. Naime, zadatak je Ustavnog suda da osigura da sudovi tumače i primjenjuju domaće pravo na način da svojim odlukama ne dovode do povreda ljudskih prava i osnovnih sloboda stranaka zajemčenih Ustavom. Uloga Ustavnog suda ograničena je na ispitivanje jesu li rezultati takvog tumačenja, odnosno primjene prava saglasni s Ustavom, te jesu li u konkretnom slučaju doveli do povrede ustavnih prava podnosioca.
	
14. Zabrana arbitrarnosti u odlučivanju, takođe je, usko povezana s pravom na obrazloženu sudsku odluku, kao zasebnim jemstvom prava na pravično suđenje, a koje zahtijeva da sudovi za svoje odluke daju dovoljne i relevantne razloge. Međutim, to pravo nije apsolutno i ne može se tumačiti da zahtijeva detaljan odgovor na svaku tvrdnju stranke u postupku. Tako se, na primjer, žalbeni sudovi pri odbijanju žalbe u načelu mogu samo pozvati na mišljenje nižih sudova.
	
15. U tom smislu odgovor na pitanje jesu li razlozi koje su sudovi dali za donošenje odluke dovoljni i relevantni zavisi o okolnostima svakog pojedinačnog slučaja, navodima stranaka te pravnoj prirodi postupka i odluka koji su posrijedi. Međutim, navodi stranke koji su odlučujući za ishod postupka zahtijevaju određen i izričit odgovor.
	
16. Stoga su ovlašćenja Ustavnog suda u postupku po ustavnoj žalbi ograničena na to da ispita da li su u određenom sudskom postupku poštovana ljudska prava i slobode zajemčene Ustavom i EKLJP i standardi koje je Sud izgradio u svojoj dosadašnjoj praksi.
	
Primjena opštih načela na konkretan slučaj
	
17. Ustavni sud prije svega ističe da pitanje tumačenja prava prvenstveno spada u domen nadležnosti redovnih sudova. S tim u vezi, Ustavni sud ukazuje da je, prema praksi Evropskog suda, prvenstveno na domaćim organima, naročito sudovima, da rješavaju probleme tumačenja domaćih zakona. Sud ne treba da postupa kao sud „četvrte instance“, te, stoga, neće prema članu 6 stav 1 Konvencije, dovoditi u pitanje ocjenu domaćih sudova, osim ako se njihova utvrđenja mogu smatrati proizvoljnim ili očigledno nerazumnim (Ašćerić protiv Bosne i Hercegovine, odluka od 17. decembra 2019. godine, stav 23, sa ostalim referencama). Takvu praksu dosljedno prati i Ustavni sud u svojim odlukama.

    	18. Zadatak Ustavnog suda, u tom kontekstu, jeste da ispita da li obrazloženja redovnih sudova ispunjavaju standarde iz člana 6 stav 1 Evropske konvencije, odnosno da li obrazloženja jasno upućuju na to da sudovi nijesu izvršili procjenu predmeta na proizvoljan način, te da li su sudovi propustili da razmotre sve relevantne faktore bitne za odlučivanje.

19. U postupku koji je prethodio ustavnosudskom utvrđeno je da je rješenjem Suda za prekršaje u Budvi, PP. br. 167/23-1, od 25. avgusta 2023. godine, podnosilac ustavne žalbe oslobođen krivice zbog prekršaja iz člana 74 stav 1 tačka 2 u vezi člana 27 stav 5 Zakona o zaštiti stanovništva od zaraznih bolesti, te je branilac podnosioca, u njegovo ime, podnio zahtjev za naknadu troškova postupka u iznosu od 242,00 eura, u koji je uračunato uvećanje po osnovu troškova PDV – a, za sastav pismene odbrane i sastav zahtjeva za naknadu troškova postupka. Osporenim rješenjem drugostepeni sud je potvrdio stav prvostepenog suda da podnosiocu ne pripadaju troškovi postupka po navedenim osnovima. 

20. Odredbom člana 163 stav 3 Zakona o prekršajima propisano je da kada se okrivljeni prvi put poziva, uz poziv dostaviće mu se primjerak zahtjeva za pokretanje prekršajnog postupka, poučiće se o pravu da uzme branioca i da branilac može prisustvovati njegovom saslušanju, kao i da može sudu dostaviti pisanu odbranu.

21. Ustavni sud ocjenjuje da je ustavnopravno prihvatljiv stav Višeg suda za prekršaje Crne Gore o neosnovani zahtjeva za naknadu troškova koje je podnosilac imao u prekršajnom postupku, imajući u vidu da je odredbom člana 163 stav 3 Zakona o prekršajima propisano da kada se okrivljeni prvi put poziva, poučiće se o pravu da može sudu dostaviti pisanu odbranu, te da se u konkretnom radi o ličnoj odbrani okrivljenog, a da je odbrana koju pruža advokat samo forma stručne pomoći okrivljenom u cilju zaštite njegovih prava, i da je dužnost advokata da preduzima sve radnje koje idu u korist okrivljenom, ali ne i da u njegovo ime daje izjašnjenje o činjenicama koje mu se stavljaju na teret, i sličnom, kao i da podnosiocu ne pripadaju ni troškovi na ime sastava zahtjeva za naknadu troškova postupka, jer se istim samo daje specifikacija troškova u pogledu njihove visine, a ne pokreće poseban postupak za naknadu troškova prekršajnog postupka, zbog čega se ne može smatrati ostalim obrazloženim podneskom, u smislu tarifnog broja 7 Advokatske tarife. 

22. Imajući u vidu navedeno, Ustavni sud je ocijenio da činjenično stanje u postupku koji je prethodio ustavnosudskom i primijenjeno materijalno pravo, predstavljaju ustavnopravno utemeljen osnov za donošenje osporene odluke. Pravni stavovi redovnih sudova, po ocjeni Ustavnog suda, zasnovani su na mjerodavnim odredbama Zakona o prekršaju i Advokatske tarife Advokatske komore Crne Gore, pri čemu Sud nije pronašao bilo šta što bi ukazivalo da je mjerodavni propis proizvoljno ili nepravično primijenjen na štetu podnosioca ustavne žalbe. 

23. U odnosu na navode žalbe da je podnosiocu ustavne žalbe povrijeđeno pravo na obrazloženu odluku, Ustavni sud ukazuje da obaveza suda da obrazloži odluku ne znači da se u odluci moraju dati detaljni odgovori na sve iznijete argumente (vidi Van der Hurk protiv Nizozemske, broj 16 34/9 , od 19. aprila 1994. godine), a što se posebno odnosi na obrazloženja odluka u kojima su prihvaćeni argumenti iznijeti u odlukama nižih sudova. Međutim, Ustavni sud ukazuje da je za ocjenu da li su u tim slučajevima ispunjeni standardi prava na pravično suđenje, neophodno sagledati da li je sud ispitao odlučna pitanja koja su pred njega iznijeta ili se zadovoljio pukim potvrđivanjem odluke nižeg suda (vidi Helle protiv Finske, broj 157/1996/776/977, od 19. decembra 1997. godine).  

24. Ocjena je Ustavnog suda da je Viši sud za prekršaje Crne Gore, potvrđujući stav prvostepenog suda, u osporenoj odluci, dao jasne, relevantne i ustavnopravno prihvatljive odgovore na suštinske navode podnosioca, pa nije povrijeđeno ni pravo na obrazloženu odluku koje predstavlja jedan od elemenata prava na pravično suđenje. Sa druge strane, istaknuti navodi u ustavnoj žalbi iscrpljuju se u ponavljanju razloga, kojim se drugostepeni sud bavio prilikom odlučivanja, ističući u obrazloženju svog rješenja dovoljne razloge za svoj stav. Stoga, po ocjeni Ustavnog suda, ne stoje navodi ustavne žalbe o proizvoljnosti osporenog rješenja, jer su sudovi u tom pravcu dali ustavnopravno prihvatljivo obrazloženje, navodeći da je odbrana lično pravo okrivljenog. Dakle, u pisanoj, kao i u onoj datoj usmeno na pretresu, okrivljeni daje ličnu odbranu o činjenicama i okolnostima, odnosno pisana odbrana je samo zamjena za onu koja bi se dala usmeno na pretresu, u kojoj situaciji bi advokat eventualno mogao da postavlja pitanja, ali ne i daje odbranu umjesto okrivljenog, zbog čega se ne može izvesti ni zaključak da sastav pisane odbrane, iako potpisane i od strane advokata, predstavlja procesnu radnju advokata.

25. U odnosu na navode ustavne žalbe kojima se ukazuje na različitu praksu sudova u regionu, koji su dosuđivali naknadu troškova na ime sastava pisane odbrane, ovaj sud ukazuje da se ne radi o odlukama domaćih sudova, niti odlukama koje bi bile obavezujuće za domaće redovne sudove.

26. Sagledavajući postupak koji je prethodio ustavnosudskom postupku kao jedinstvenu cjelinu, Ustavni sud ocjenjuje da je isti vođen na način kojim je podnosiocu ustavne žalbe bilo obezbijeđeno pravo na pravično suđenje iz odredaba člana 32 Ustava i člana 6 stav 1 Evropske konvencije.

VI OSTALE NAVEDENE POVREDE

27. Ustavni sud je imao u vidu i ostale navode o povredama ustavnih i konvencijskih prava. Međutim, s obzirom na način kako su postavljeni u žalbi, te u mjeri u kojoj bi u okolnostima konkretnog slučaja osporenog rješenja mogle uticati na ostvarivanje sadržaja tih ustavnih normi, Ustavni sud nalazi da nema povrede navedenih ljudskih prava i osnovnih sloboda zajemčenih Ustavom i Evropskom konvencijom.

	Na osnovu iznijetih razloga, odlučeno je kao u izreci.

U-III br. 813/24            							Predsjednica Vijeća,
27. mart 2026. godine                           	                                 	Snežana Armenko,s.r. 
P o d g o r i c a

